戒蠅
作者：李呂
朝代：宋

paragraphs: 我夙造惡業，半生苦瘡癤。
蠅喙利如針，秉箑倦揮滅。
彼蠅業更深，曾不慕香潔。
乘間恣飛舞，嗜此穢膿血。
我雖以慈受，汝愧寧可雪。
狂念儻不悛，善計有一說。
海上逐臭夫，正是汝儔埒。
速往從之游，從容度歲月。
貪癡志願足，人害永除絕。
相汝下劣軀，不過藉炎熱。
徼倖豈可常，肅霜防凜冽。